ÚRAD VLÁDY SLOVENSKEJ REPUBLIKY
                sekcia vládnej legislatívy

							               Na rokovanie vlády SR
							               Dňa 25. augusta  2004
							               K materiálu č. 17429/2004
							               K bodu č. 1

S T A N O V I S K O

k návrhu legislatívneho zámeru zákona o športe

I.

Návrh legislatívneho zámeru zákona o športe predkladá na rokovanie vlády Slovenskej republiky minister školstva Slovenskej republiky Martin Fronc

II.

Návrh zákona sa predkladá  na základe Plánu legislatívnych úloh vlády SR na rok 2004.  Účelom novej právnej úpravy má byť zásadná zmena v systematike ako aj v obsahu právnej úpravy športu.  Na rozdiel od súčasnej čiastkovej a všeobecnej úpravy sa predkladá legislatívny zámer úplne novej komplexnej  právnej úpravy v oblasti základných definícií v športe, organizačnej štruktúry športových aktivít, prenosu kompetencií a finančných prostriedkov, vymedzenia základných oblastí verejného záujmu a v oblasti novej právnej úpravy profesionálneho športu a statusu profesionálneho športovca.

Predmetný návrh bol prerokovaný v Legislatívnej rade vlády Slovenskej republiky dňa 3. augusta 2004.  Legislatívna rada vlády Slovenskej republiky po prerokovaní návrhu legislatívneho zámeru zákona o športe odporučila návrh dopracovať podľa jej pripomienok a na rokovanie vlády Slovenskej republiky ho predložiť v novom, upravenom znení.

III.

Sekcia vládnej legislatívy Úradu vlády Slovenskej republiky konštatuje, že v novom znení návrhu legislatívneho zámeru zákona o športe nie sú  pripomienky Legislatívnej rady vlády Slovenskej republiky zapracované (9 pripomienok).  Tieto pripomienky sú uvedené v časti IV. tohto stanoviska.

IV.

K pojmom
Definície pojmov je potrebné nanovo preformulovať, upresniť, ujednotiť a upraviť v súlade s legislatívnou technikou.

K časti 2
Z návrhu legislatívneho zámeru je potrebné vypustiť úpravu Komory pre šport.  Namiesto toho pre oblasť určovania priorít napr. pri financovaní športu zriadiť napr. nový poradný orgán ministerstva školstva a ostatné štátne priority v oblasti dopingu, násilia na štadiónoch a i. by riešili štátne orgány v rámci svojich kompetencií.  Komoru pre šport možno zriadiť formou občianskeho združenia bez úpravy v zákone.
V návrhu je potrebné uviesť spôsob transformácie občianskeho združenia na obchodnú spoločnosť.
Z návrhu legislatívneho zámeru je potrebné vypustiť úpravu regionálnych centier – ich kompetencie môžu vykonávať vyššie územné celky.
Legislatívna rada vlády zastáva názor, že úpravu športových zväzov ako občianskych združení nemožno riešiť osobitnou úpravou ich organizačnej štruktúry v novele zákona č. 83/1990 Zb.

K časti 3
Rozhodovanie sporov pri výkon športovej činnosti vrátane dopingových sporov je potrebné riešiť podľa zákona č. 244/2002 Z.z. o rozhodcovskom konaní, s možnosťou obrátiť sa na všeobecné súdy.
V návrhu je potrebné upraviť aj povinnosť štátu na náhradu nákladov zamestnávateľov z dôvodu športovej reprezentácie jeho zamestnancov.
Odporúčame zvážiť úpravu osobitného dôchodku pre držiteľov zlatej medaily formou už existujúcej úpravy predčasného dôchodku.

K časti 4
V návrhu je potrebné precizovať štatút profesionálneho športovca takým spôsobom, že športovci v kolektívnych športoch budú v zamestnaneckom pomere so športovými klubmi podľa Zákonníka práce a individuálni športovci budú samostatne zárobkovo činné osoby, čo bude potrebné upraviť aj novelou zákona č. 455/1991 Zb. – živnostenský zákon.  

Bratislava 24. augusta 2004
Vypracoval: M. Habrman

                                                                                  Štefan  G r m a n
                                generálny riaditeľ
	                                                         sekcie vládnej legislatívy